*Тэкст для аналізу біяграфій беларускіх пісьменнікаў ці лінгвістаў*

**Карскі Яўхім Фёдаравіч**

Славуты беларускі філолаг Яўхім Фёдаравіч Карскі, у асобе якога спалучаліся мовавед۰, літаратуразнаўца۰, фалькларыст۰, палеограф۰, бібліёграф۰, педагог, грамадскі дзеяч, нарадзіўся 1 студзеня 1861 г. у сям’і настаўніка пачатковай школы ў вёсцы Лаша Гродзенскага раёна. Вучыўся ў Ятранскім і Беразавецкім народных вучылішчах, Мінскай духоўнай семінарыі, у 1881-1885 гг. у Нежынскім гісторыка-філалагічным інстытуце, які рыхтаваў настаўнікаў для класічных гімназій… Скончыўшы інстытут, Я.Ф.Карскі да 1893 г. выкладаў рускую мову і літаратуру, а таксама царкоўнаславянскую мову۰ ў 2-й Віленскай гімназіі. 17 верасня 1891 г. ён паспяхова вытрымаў магістарскі۰ экзамен у Варшаўскім універсітэце. 24 кастрычніка 1893 г. на пасяджэнні вучонага савета Кіеўскага ўніверсітэта абараніў магістарскую дысертацыю۰… і стаў штатным выкладчыкам, а праз некаторы час – дацэнтам кафедры царкоўнаславянскай і рускай моў гісторыка-філалагічнага факультэта Варшаўскага ўніверсітэта.

Я.Ф.Карскі быў сапраўдным філолагам-энцыклапедыстам۰. Ён займаўся старажытнымі славянскімі мовамі, літаратурай і фальклорам усходніх славян, узаемаадносінамі сучасных славянскіх моў. Але галоўны яго навуковы подзвіг – стварэнне навукі пра беларускую мову… Асобныя працы пра пэўныя з’явы і асаблівасці беларускай мовы друкаваліся і да Я.Ф.Карскага… Але да канца ХІХ ст. шматлікія факты і назіранні па беларускай мове не былі абагульнены. Нават не было спробы абгрунтаваць вучэнне пра беларускую мову як раўнапраўную сярод іншых славянскіх моў. Абапіраючыся на навуковыя факты, сваімі шматлікімі даследаваннямі Я.Ф.Карскі паказаў, што мова беларускага народа, хоць і вельмі блізкая да суседніх славянскіх моў, мае сваю сістэму, якая развівалася, узбагачалася і ўдасканальвалася ва ўзаемадзеянні з роднаснымі мовамі, але паводле ўласных законаў… Асноўнае даследаванне Я.Ф.Карскага – 3-хтомная праца “Беларусы”.

…Я.Ф.Карскі ўсё сваё жыццё прысвяціў вывучэнню беларускага народа, яго мовы, вуснай творчасці і літаратуры. У спісе яго прац налічваецца больш за 1000 публікацый, сярод якіх шмат грунтоўных даследаванняў (манаграфій۰), вучэбных дапаможнікаў для сярэдняй і вышэйшай школ, навуковых дакладаў, публічных выступленняў…

Я.Ф.Карскі быў выдатным арганізатарам універсітэцкай і акадэмічнай навукі. Яго двойчы выбіралі на пасаду рэктара۰ Варшаўскага ўніверсітэта (1905 і 1908 гг.)… У 1905-1915 гг. ён быў рэдактарам۰ самага буйнога філалагічнага часопіса «Русский филологический вестник»…

У 1916 г. Я.Ф.Карскі пераехаў у Петраград і ў гэтым жа годзе быў абраны акадэмікам۰ Расійскай Акадэміі۰ навук.

Навуковыя заслугі Я.Ф.Карскага адзначаны ўзнагародамі Акадэміі навук і навуковых таварыстаў…

Памёр Яўхім Фёдаравіч Карскі 29 красавіка 1931 года.

*Паводле М.Г.Булахава*

**Слоўнік**

*Акадэмік –* званне члена акадэміі, якое прысвойваецца буйнейшым вучоным, мастакам.

*Акадэмія –* вышэйшая навуковая або мастацкая ўстанова.

*Бібліёграф –* спецыяліст у галіне бібліяграфіі.

*Бібліяграфія –* навуковае, сістэматызаванае апісанне кніг і іншых выданняў, зробленае па якой-н. прыкмеце.

*Дацэнт –* вучонае званне выкладчыка вышэйшай навучальнай установы, якое папярэднічае прафесару, а таксама асоба, якая мае гэта званне.

*Дысертацыя –* навуковая работа, якая публічна абараняецца яе аўтарам на пасяджэнні спецыяльнага вучонага савета для атрымання вучонай ступені.

*Літаратуразнаўства –* навука аб мастацкай літаратуры.

*Літаратуразнаўца –* спецыяліст у галіне літаратуразнаўства.

*Магістарскі –* прыметнік ад слова *магістр.*

*Магістр –* вучоная ступень, а таксама асоба, якая мае такую ступень.

*Манаграфія –* навуковы твор, што даследуе адно якое-н. пытанне, асвятляе адну тэму.

*Мовавед (мовазнавец) –* спецыяліст у галіне мовазнаўства.

*Мовазнаўства –* навука аб мове.

*Палеаграфія –* навука аб развіцці пісьменства і старажытных рукапісах, мэта якой – вызначыць час і месца іх узнікнення паводле знешняга выгляду і пісьма.

*Палеограф –* спецыяліст па палеаграфіі.

*Рэдагаваць –* 1. Правяраць і выпраўляць тэкст пры падрыхтоўцы да друку. 2. Кіраваць выданнем чаго-н.

*Рэдактар –* чалавек, які рэдагуе што-н.

*Рэктар –* кіраўнік універсітэта і некаторых іншых вышэйшых навучальных устаноў.

*Фалькларыст –* спецыяліст па фальклору.

*Фальклор –* вусная народная творчасць, сукупнасць народных абрадавых дзеянняў.

*Філалогія –* сукупнасць навук, якія вывучаюць духоўную культуру народа, выражаную ў мове і літаратурнай творчасці.

*Філолаг –* вучоны, спецыяліст у галіне філалогіі.

*Царкоўнаславянская мова –* мова богаслужэбнай пісьменнасці ўсходніх і паўднёвых славян.

*Энцыклапедыст –* усебакова адукаваны, дасведчаны чалавек.

**Стылістычны аналіз біяграфіі**

1) Якая тэма і асноўная думка тэксту?

2) Дзе можа быць выкарыстаны гэты тэкст?

3) Для каго прызначаецца дадзены тэкст?

4) З якой мэтай ствараў аўтар гэты тэкст?

5) Якая інфармацыя і ў якой паслядоўнасці паведамляецца ў тэксце?

6) Да якога стылю і жанру належыць гэты тэкст?

7) Якія стылявыя рысы выяўляюцца ў тэксце?

8) Якімі моўнымі сродкамі забяспечваецца дакладнасць і канкрэтнасць тэксту?

9) Якімі моўнымі сродкамі забяспечваецца яснасць і лагічнасць тэксту?